Asbjørn Odd Ystebø

Asbjørn Odd Ystebø (født 28. april 1945, død 17. oktober 2022) var en norsk lektor, kristenkonservativ aktivist og kulturformidler. Han var særlig kjent for sitt arbeid med Vestnorsk Utvandringssenter, norsk utvandrerhistorie og forbindelsene mellom Norge og USA.

Ystebø tok hovedfag i nordisk ved Universitetet i Bergen i 1993. Fra 1980 til 2012 arbeidet han ved den kristne friskolen Danielsen videregående skole i Bergen. 

I 1996 grunnla Ystebø Vestnorsk Utvandringssenter på Sletta i Alver kommune, der det arbeides med norsk utvandringshistorie til USA. Ystebø hadde en sentral rolle i arbeidet med å flytte og gjenoppbygge en rekke kulturhistoriske bygninger fra norske innvandrersamfunn i Nord-Dakota og Minnesota, blant annet den såkalte Emigrantkyrkja, som opprinnelig sto i Brampton i Nord-Dakota. Ystebø var også sentral i arbeidet med å få reist minnesmerker med tilknytning til norsk utvandrerhistorie. Han arbeidet også med utveksling av skoleelever mellom Norge og USA. Ystebø la også ned en betydelig innsats for rusmiddelavhengige.

Ystebø hadde en sentral rolle i Ja til livet-aksjonen mot fri abort fra 1986, sammen med blant annet Børre Knudsen, Ludvig Nessa og Anita Apelthun Sæle.

Kongen tildelte i 2010 Ystebø St. Olavsmedaljen «for hans innsats for norsk-amerikanske kulturelle forbindelser.»

Ystebø var far til Bjarte Ystebø (født 1979), assisterende redaktør i Norge IDAG fra 2010 til 2022 og politiker for Kristelig folkeparti, og farfar til ungdomspolitikeren Joel Ystebø (født 2001).

Referanser 

Norske lektorer
Norsk emigrasjon til Nord-Amerika
Norske museumsfolk
St. Olavsmedaljen
Fødsler i 1945